Annog aelwydydd Cymru i beidio â gadael i arbedion i'w biliau dŵr ddiflannu i lawr y twll plwg | CCW
Annog aelwydydd Cymru i beidio â gadael i arbedion i'w biliau dŵr ddiflannu i lawr y twll plwg
Gallai aelwydydd yng Nghymru sy'n ei chael hi'n anodd talu eu biliau fod yn colli allan ar arbedion syml i'w biliau dŵr, yn ôl y Cyngor Defnyddwyr Dŵr.
Mae'r corff gwarchod dŵr eisiau helpu cwsmeriaid i gymryd mwy o reolaeth ar eu biliau trwy achub ar y nifer gynyddol o gyfleoedd sydd gan aelwydydd i ostwng eu costau dŵr a charthffosiaeth.
Daw'r cyngor yn sgil adroddiad gan y Cyngor Defnyddwyr Dŵr, a ddatgelodd fod biliau a chostau wedi cyfrif am bron traean o gwynion cwsmeriaid yn erbyn cwmnïau dŵr yng Nghymru yn ystod 2014/15.
Dywedodd Tom Taylor, Cadeirydd Pwyllgor Cymru y Cyngor Defnyddwyr Dŵr: "Y realiti yw, bob blwyddyn, bod miloedd o gwsmeriaid dŵr yng Nghymru yn colli allan ar arbedion syml."
"Mewn llawer o achosion, nid yw cwsmeriaid yn gwybod bod cymorth yn bodoli ac y gallai cymryd ychydig o gamau syml arwain at arbedion sylweddol. Mae angen i gwmnïau dŵr wneud mwy o hyd i godi ymwybyddiaeth cwsmeriaid o'u hopsiynau i ostwng eu biliau."
Gall aelwydydd gymryd eu cam cyntaf tuag at leihau eu biliau trwy ddarllen ein prif awgrymiadau:
Newid i fesurydd dŵr – Ar gyfer llawer o aelwydydd, y ffordd fwyaf effeithiol o leihau eu bil dŵr yw dewis gosod mesurydd dŵr yn rhad ac am ddim. Gall rhai pobl arbed mwy na £100 y flwyddyn ac, fel arfer, mae opsiwn i newid yn ôl i'ch costau gwreiddiol heb eu mesur, o fewn y flwyddyn gyntaf, os byddwch yn newid eich meddwl. Ni fydd o fudd i bawb, ond, yn gyffredinol, os oes mwy o ystafelloedd gwely yn eich eiddo na phobl sy'n byw yno, mae bendant yn werth gwirio a allech arbed arian. Defnyddiwch gyfrifiannell ar-lein y Cyngor Defnyddwyr Dŵr i ddarganfod faint, os o gwbl, y byddech yn debygol o'i arbed.
Byddwch yn glyfar o ran defnyddio dŵr ac ynni – os oes gennych fesurydd, yna bydd defnyddio dŵr yn fwy effeithiol yn lleihau eich bil dŵr. Hyd yn oed os nad oes gennych fesurydd, gall bod yn effeithlon o ran eich defnydd o ddŵr poeth helpu i leihau eich biliau ynni. I gael mwy o wybodaeth, gweler ein cyngor ar arbed dŵr ac arian.
Arbed gyda ffos gerrig – os oes gennych ffos gerrig, sy'n draenio dŵr glaw i'r tir, gallwch wneud cais i dynnu costau draenio dŵr wyneb oddi ar eich biliau. Yn nodweddiadol, gallech arbed oddeutu £50 y flwyddyn. Ni ddylai cwsmeriaid sydd â thanc carthion yn lle cysylltiad â system garthffosiaeth fod yn talu costau carthffosiaeth. Cysylltwch â'ch cwmni dŵr os ydych chi'n credu eich bod chi'n talu am wasanaeth nad ydych yn ei dderbyn. Gallwch ddarganfod mwy yma.
Ystyried WaterSure – Os oes eisoes gennych chi fesurydd dŵr ond bod gennych chi anghenion defnydd uchel oherwydd eich bod chi'n deulu mawr neu oherwydd cyflwr meddygol, a'ch bod chi hefyd yn derbyn budd-daliadau cysylltiedig ag incwm, gall cynllun WaterSure helpu. Mae pob cwmni dŵr yng Nghymru yn cynnig y cynllun, sy'n cyfyngu ar faint rydych yn gorfod talu bob blwyddyn. Gallwch ddarganfod mwy yma.
Gwneud cais am dariff cymdeithasol – lansiodd Dŵr Cymru dariff arbennig ym mis Ebrill, o'r enw 'HelpU', a all leihau biliau aelwydydd ag incwm isel. I ddarganfod a ydych yn debygol o fod yn gymwys i gael cymorth, a sut i wneud cais, ewch i wefan y cwmni.
Peidiwch â boddi mewn dyled – mae'r rhan fwyaf o gwmnïau dŵr yn cynnig cynlluniau i helpu cwsmeriaid i glirio ôl-ddyledion sydd wedi cronni ar eu cyfrifon. Mae Dŵr Cymru yn gweithredu Cronfa Cymorth Cwsmeriaid i gynorthwyo cwsmeriaid sydd mewn dyled. Os ydych mewn dyled gyda'ch biliau dŵr, cysylltwch â'ch cwmni i weld sut gallant helpu.